Rapidus » Ny adm. dir. til Ideon? Her er Rapidus' kandidatliste
Ny adm. dir. til Ideon? Her er Rapidus' kandidatliste
Kort sagt: Når Gertrud Bohlin i eftermiddag holder sin afskedsreception i Lund, efterlader hun samtidig en tom stol. Det er ikke lykkedes bestyrelsen for Ideon Center at finde en ny adm. dir. for forskerparken inden hendes fratræden. Rekrutteringsarbejdet er i fuld sving, og Rapidus vil gerne bidrage med nogle navne for at gøre processen lettere.
Tidspunktet for en ledig direktørstol er specielt uheldigt netop nu hvor Ideon skal til at fejre sit 20-års jubilæum. Gertrud Bohlin har ganske vist forberedt de praktiske arrangementer inden hun skifter til Svenskt Näringsliv, og selve gennemførelsen vil blive forestået af rutinerede medarbejdere - men der er alligevel risiko for at Ideon kommer til at mangle en frontfigur under jubilæet.
Blandt de kriterier som bestyrelsen går efter i jagten på en ny direktør er viden om netværksopbygning og iværksætteri, snarere end ejendomsforvaltning. Det er en fornuftig indstilling, med tanke på tidligere diskussioner om forskerparkens fremtidige orientering.
Ideon præges af at mange personer har været med længe, så der er grund til at kigge uden for Skånes grænser efter en ny leder. Blandt ledelserne for Sveriges øvrige forskerparker er der to tænkelige kandidater: Sten Gunnar Johansson, adm. dir. for Mjärdevi Science Park i Linköping, og Calle Nyquist på Atrium21 i Kalmar.
Direktørkandidaterne skal have personlig erfaring fra start af virksomhed. Cristina Glad, vicedirektør for det børsnoterede BioInvent, er gammel i gårde og kender Ideon både i sin egenskab af virksomhedsleder og som bestyrelsesmedlem i Ideon Center. Hun er desuden formand for Blekinge tekniska högskola og har tidligere siddet i universitetsbestyrelsen i Lund.
En virksomhedsleder på en anden skala og i en anden branche er Sven Landelius, direktør for brokonsortiet. Trods kritik af høje bropriser og uopfyldte trafikprognoser har han roet kæmpeprojektet i havn. Efter ti år begynder det at blive på tide at komme videre. Direktørjobbet i Ideon er ikke noget skridt opad for Landelius, men kan alligevel være fristende for en mand med rødder i studenterverdenen i Lund. Han er i dag bestyrelsesformand for Malmö högskola og desuden en af de få svenskere der nyder den nødvendige respekt i Danmark.
Og apropos Danmark, så er der også mulige emner her. Søren Kielgast, direktør for Teknologisk Innovation i Taastrup, hører til den eksklusive skare af danskere der faktisk ved noget om svenske forhold og kan bidrage med erfaringer fra et andet innovationssystem.
En person med et stort kontaktnet inden for skånsk erhvervsliv er Stephan Müchler, adm. dir. for Sydsvenska Industri- och Handelskammaren. Han har let ved at formulere slagkraftige budskaber og kender forskerparken fra bestyrelsesarbejde i Ideon Center og Stiftelsen SUN, som blandt andet bestemmer over brugen af Ideons navn. Posterne kan i denne sammenhæng både være en fordel og en ulempe.
Som kontrast til de mere garvede kandidater vil Rapidus foreslå managementkonsulenten Malin Olander, knyttet til BSI & Partners i Lund og United Minds i Stockholm. Hun har været kommunikationskonsulent på Kreab og adm. dir. for e-handelspladsen Matomera.se i fødevarekoncernen Bergendahlsgruppen. Har særskilt kompetence inden for forretningsudvikling og omverdenanalyse.
Jokeren i spillet, som ville give Ideon masser af plads i pressen, er Jonas Birgersson hvis seneste motto er: "Få er døde af at kæmpe videre, mange af at give op". Hvilket budskab kunne være mere passende i en forskerby? De seneste tre år er Ideon blevet nævnt 348 gange i svensk erhvervspresse - Birgersson hele 1.476 gange! (Ifølge tekstarkivet Affärsdata.)
Listen kan gøres meget længere, og rekrutteringen til en så central stilling i regionens erhvervsliv tager derfor tid - og skal også gøre det. Målsætningen er at en ny adm. dir. for Ideon skal udnævnes i slutningen af maj. Hvis bestyrelsen ikke kan blive enig om et navn inden da, er det nødvendigt omgående at udpege en fungerende direktør som kan styre Ideon gennem jubilæumsårets aktiviteter.
Rapidus' forslag til en sådan opgave er Semmy Rülf.
Han har de nødvendige erfaringer med hvad det vil sige at opbygge virksomheder fra sin tid som direktør for både Axis Communcations og ProstaLund. I dag arbejder han freelance som bestyrelsesmedlem og mentor for en række unge iværksætterledede virksomheder, parallelt med opgaver som senior advisor for venturekapitalselskabet CapMan og bestyrelsesformand i TeknoSeed. Han længes næppe efter et fast fuldtidsjob som chef for Ideon, men ville kunne levere et glimrende stykke arbejde som leder i forskerparkens 20. år.